
A beszédészlelési zavar megjelenése a helyesírásban a 10–12 évesek körében

A dolgozatom témájának a beszédészlelési zavar helyesírásban történő megjelenését választottam. Pedagógiai munkám során megtapasztaltam az ép, és sérült gyerekek olvasás, írás tanulásának folyamatát, a tipikus, és egyénre jellemző hibákat.
Fontosnak tartom az egyéni képességek feltérképezését, az erények, hiányosságok, felismerését a fejlesztési irányvonal meghatározása érdekében a differenciált fejlesztéshez.
A témával való foglalkozás, mindig aktuális, mert a beszédpercepció egy rendszer része, amelynek összetevői hierarchikusan egymásra épülnek. A környezetünket, szervezetünket érő hatások állandóan változást gyakorolnak a folyamatra, aminek minősége változik, és befolyásolja az értési folyamatot, a válaszadásainkat, szóban és írásban. A beszédpercepció a mindennapi kommunikáció része. Az akadályozott beszédpercepciós folyamatokon túl több, más tényező is felelős az olvasási, és helyesírási teljesítményért. Meghatározó pl. a tanítási módszer, a gyerek személyisége, intelligenciája, vizuális teljesítménye, anyanyelvi szintje. Figyelemfelhívó jelek már az óvodás korban is megfigyelhetőek.
Dolgozatomban két hipotézist fogalmaztam meg:
A beszédészlelési zavar megjelenik a helyesírásban, elsősorban a kiejtés elve szerinti szavak írásában.
A szóelemzés-, és hagyomány elve szerint írandó szavak helyesírása jobb eredményt mutat, mivel ez egy szabály megtanulásán, és alkalmazásán alapszik, nem csak a beszédészlelésen.
Szakmai munkám elején a beszédészlelés elméleti hátterét mutatom be, az észlelési folyamat mechanizmusát, a percepciós zavart, annak lehetséges okait, tüneteit.
A gyakorlati részben pedig Dr. Gósy Mária által kidolgozott GMP vizsgálat résztesztjeivel mértem a gyerekeket. A résztvevő 60 gyerek közül 30-nál mérhető beszédészlelési zavar, a másik 30 fő esetében nem tapasztalható észlelési probléma, ők a kontroll csoportot alkották. A tanulók szavakból és mondatokból álló tollbamondást írtak, amelyekben célzottan szerepeltek a beszédészlelésre, ill. szabályalkalmazásra épülő szavak. Az írásbeli munkákat tíz szempont szerint értékeltem. Az eredményeket összevetettem a két csoport között szempontokként, életkoronként és nemenként. Igazoltam a hipotézisben feltett két állításomat, és terápiás javaslatot tettem a szakmai tapasztalatom alapján legmegfelelőbbnek ítélt feladatokkal a fejlesztéshez.
Célom a gyakorlatcentrikus dolgozattal felhívni a figyelmet a beszédészlelés szerepére, és segítséget nyújtani a tünetek felismeréséhez, támpontot adni a fejlesztéshez.



